РЕГЛАМЕНТ (ЕС) 2023/129 НА КОМИСИЯТА

от 18 януари 2023 година

за изменение на приложениe II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от азоксистробин, просулфокарб, седаксан и валифеналат във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за азоксистробин, просулфокарб, седаксан и валифеналат са определени в приложение II към Регламент (ЕО) № 396/2005.

(2) На 14 декември 2021 г. Комисията по Кодекс алиментариус прие нови максимално допустими граници на остатъчни вещества по Кодекс алиментариус (CXL) за азоксистробин при гуава и за валифеналат при лук, шалот/дребен лук, домати и патладжани (2).

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (3), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен ако тези стандарти или съответни части от тях биха били неефективно или неподходящо средство за постигане на легитимните цели на законодателството в областта на храните, или при наличие на научно основание за това, или когато биха довели до степен на защита, различна от определената като подходяща в Съюза. Освен това, в съответствие с член 13, буква д) от същия регламент Съюзът трябва да способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от него висока степен на защита.

(4) Европейският орган за безопасност на храните („Органът“) подложи на оценка предложените CXL за азоксистробин при гуава и за валифеналат при лук, шалот/дребен лук, домати и патладжани и стигна до заключението, че те са безопасни за потребителите в Съюза (4). Съюзът не изрази резерви (5) , (6) пред Комитета по Кодекса за остатъчните вещества от пестициди във връзка с предложените CXL.

(5) Поради това е целесъобразно тези CXL да бъдат включени в Регламент (ЕО) № 396/2005 като МДГОВ. При оценката на предложената за валифеналат в домати CXL бяха представени необходимият брой изпитвания за остатъчни вещества и Органът стигна до заключението, че тези данни са достатъчни за разглежданите видове употреба. Поради това е целесъобразно да се заличи съответната бележка под линия в Регламент (ЕО) № 396/2005, в която се отбелязва необходимостта от допълнителни данни.

(6) По отношение на азоксистробин бе подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ за семена от рапица и ленено семе. По отношение на просулфокарб такова заявление бе подадено за тревисти растения и ядливи цветя. По отношение на седаксан такова заявление бе подадено за картофи.

(7) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени до Комисията.

(8) Органът подложи на оценка заявленията и докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (7). Той изпрати становищата си до заявителите, до Комисията и до държавите членки и ги направи обществено достъпни.

(9) По отношение на азоксистробин при ленено семе Органът заключи, че подадените данни не са достатъчни, за да се измени съществуващата МДГОВ. Поради това не е целесъобразно да се изменя тази МДГОВ.

(10) По отношение на всички други изменения на МДГОВ, поискани от заявителите, за азоксистробин, просулфокарб и седаксан, Органът стигна до заключението, че са изпълнени всички изисквания във връзка с изчерпателността на представените данни и че поисканите от заявителите изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. За това заключение Органът взе предвид най-актуалната информация относно токсикологичните свойства на веществата. Риск от превишаване на допустимата дневна доза или на острата референтна доза не бе установен нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(11) По отношение на просулфокарб при тревисти растения и ядливи цветя, в рамките на преразглеждането на съществуващите МДГОВ за просулфокарб в съответствие с член 12 от Регламент (ЕО) № 396/2005 (8) Органът вече бе установил, че част от информацията за изпитванията за остатъчни вещества не е налична. Поради това с Регламент (ЕС) № 777/2013 на Комисията (9) бяха изискани допълнителни данни за остатъчните вещества, за да се потвърди ориентировъчната МДГОВ от 0,05 mg/kg за това активно вещество в посочените продукти. В рамките на новото заявление, в което се изисква изменение на МДГОВ за просулфокарб при тревисти растения и ядливи цветя, бяха представени нови видове употреба и нови изпитвания за остатъчни вещества, като Органът заключи, че тези данни са достатъчни за разглежданите видове употреба и с тях може да се подкрепи нова по-висока МДГОВ за веществото. Поради това е целесъобразно да се заличи съответната бележка под линия в Регламент (ЕО) № 396/2005, в която се отбелязва необходимостта от допълнителни данни.

(12) Въз основа на научния доклад и на обоснованото становище на Органа и като се вземат под внимание факторите, изброени в член 14, параграф 2 от Регламент (ЕО) № 396/2005, които са от значение за разглеждания въпрос, се счита, че предложените изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(13) Поради това Регламент (ЕО) № 396/2005 следва да бъде съответно изменен.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (ЕО) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 26 февруари 2023 г. за всички предложени МДГОВ.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 януари 2023 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Доклад от 44-тата сесия на Комисията по Кодекс алиментариус (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf. .

(3) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) (Научна подкрепа за подготовка на позицията на ЕС по време на 52-рата сесия на Комитета по Кодекса за остатъчните вещества от пестициди). EFSA Journal (Бюлетин на ЕОБХ), 2021 г.; 19(8):6766.

(5) Бележки на Европейския съюз по Codex CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf

(6) Доклад от 52-рата сесия на Комитета по Кодекса за остатъчните вещества от пестициди REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf

(7) Научните доклади на ЕОБХ са публикувани на следния уебсайт: http://www.efsa.europa.eu.

Reasoned Opinion on the modification of the existing maximum residue levels for azoxystrobin in rapeseeds and linseeds (Обосновано становище относно изменението на съществуващите максимално допустими граници на остатъчни вещества от азоксистробин в семена от рапица и ленено семе). EFSA Journal (Бюлетин на ЕОБХ, 2022 г.; 20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers. (Обосновано становище относно изменението на съществуващите максимално допустими граници на остатъчни вещества от просулфокарб в тревисти растения и ядливи цветя). EFSA Journal (Бюлетин на ЕОБХ), 2022 г.; 20(5):7334.

Reasoned Opinion on the modification of the existing maximum residue level for sedaxane in potatoes (Обосновано становище относно изменението на съществуващите максимално допустими граници на остатъчни вещества от седаксан в картофи). EFSA Journal (Бюлетин на ЕОБХ), 2022 г.; 20(6):7371.

(8) Научните доклади на ЕОБХ са публикувани на следния уебсайт: http://www.efsa.europa.eu.

Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (ЕС) № 396/2005 (Обосновано становище: преразглеждане на съществуващите максимално допустими граници на остатъчни вещества (МДГОВ) за просулфокарб в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2011; 9(8):2346.

(9) Регламент (ЕС) № 777/2013 на Комисията от 12 август 2013 г. за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от клодинафоп, кломазон, диурон, еталфлуралин, йоксинил, ипроваликарб, малеинов хидразид, мепанипирим, метконазол, просулфокарб и тепралоксидим във и върху определени продукти (ОВ L 221, 17.8.2013 г., стр. 1).